b'\n_START_ARTICLE_\nLouis-Victor de Broglie\n_START_SECTION_\nBiografia\n_START_PARAGRAPH_\nVa n\xc3\xa9ixer el 15 d\'agost de 1892 a la poblaci\xc3\xb3 francesa de Dieppe, fill de l\'arist\xc3\xb2crata franc\xc3\xa8s Victor de Broglie, 5\xc3\xa8 duc de Broglie i germ\xc3\xa0 del tamb\xc3\xa9 f\xc3\xadsic Maurice de Broglie. Va cursar estudis de f\xc3\xadsica te\xc3\xb2rica a la Sorbona, aix\xc3\xad com d\'hist\xc3\xb2ria de Fran\xc3\xa7a, doctorant-se finalment en f\xc3\xadsica l\'any 1924. Fou nomenat professor de f\xc3\xadsica te\xc3\xb2rica a la Universitat de Par\xc3\xads l\'any 1928. Membre de l\'Acad\xc3\xa8mia de les Ci\xc3\xa8ncies l\'any 1933 i de l\'Acad\xc3\xa8mia francesa l\'any 1943, el 1942 fou nomenat Secretari permanent de l\'Acad\xc3\xa8mia de Ci\xc3\xa8ncies i el 1945 conseller de la Comissi\xc3\xb3 d\'Energia At\xc3\xb2mica Francesa. _NEWLINE_De Broglie mor\xc3\xad el 19 de mar\xc3\xa7 de 1987 a la seva resid\xc3\xa8ncia de la ciutat de Par\xc3\xads.\n_START_SECTION_\nRecerca cient\xc3\xadfica\n_START_PARAGRAPH_\nDe Broglie fou un f\xc3\xadsic te\xc3\xb2ric allunyat dels experimentalistes o els enginyers. L\'any 1924 va presentar una tesi doctoral titulada: Recherches sur la th\xc3\xa9orie des quanta ("Investigacions sobre la teoria qu\xc3\xa0ntica") introduint els electrons com a ones. Aquest treball presentava per primera vegada la dualitat ona corpuscle caracter\xc3\xadstica de la mec\xc3\xa0nica qu\xc3\xa0ntica. El seu treball es basava en els treballs d\'Albert Einstein i Max Planck. _NEWLINE_L\'associaci\xc3\xb3 de part\xc3\xadcules amb ones implicava la possibilitat de construir un microscopi electr\xc3\xb2nic de molta major resoluci\xc3\xb3 que qualsevol microscopi \xc3\xb2ptic al treballar amb longituds d\'ona molt menors. _NEWLINE_L\'any 1929 fou guardonat amb el Premi Nobel de F\xc3\xadsica pel seu descobriment de la naturalesa ondulat\xc3\xb2ria de l\'electr\xc3\xb3, coneguda com a hip\xc3\xb2tesi de De Broglie.\n_START_SECTION_\nReconeixements\n_START_PARAGRAPH_\nEn honor seu s\'anomen\xc3\xa0 l\'asteroide (30883) de Broglie descobert el 24 de setembre de 1992 per Freimut B\xc3\xb6rngen i Lutz D. Schmadel.'